ผถห.ใหญ่ RBF โยนบิ๊กล็อต 45 ล้านหุ้น ให้ “San-Ei Gen F.F.I.” ต่อยอดธุรกิจ
ผถห.ใหญ่ RBF โยนบิ๊กล็อต 45 ล้านหุ้น ให้ "San-Ei Gen F.F.I." ต่อยอดธุรกิจ
ผถห.ใหญ่ RBF โยนบิ๊กล็อต 45 ล้านหุ้น ให้ "San-Ei Gen F.F.I." ต่อยอดธุรกิจ
8 เม.ย. 2563

นายสุรนาถ กิตติรัตนเดช ประธานเจ้าหน้าที่ฝ่ายบัญชีและการเงินของ บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า รายการซื้อขายกระดานรายใหญ่ (Big lot) ของ RBF จำนวนรวม 45 ล้านหุ้น เมื่อวันที่ 3 เมษายน 2563 เป็นการทำรายการของผู้ถือหุ้นรายใหญ่ 2 ราย ได้แก่ นายสมชาย รัตนภูมิภิญโญ และนางเพ็ชรา รัตนภูมิภิญโญ โดยเป็นการขายหุ้นคนละ 22.5 ล้านหุ้น หรือคิดเป็นคนละ 1.125% รวมจำนวน 45 ล้านหุ้น หรือคิดเป็น 2.25% ให้กับ SAN-EI GEN F.F.I., INC. ทั้งนี้ภายหลังการรายการขายหุ้นดังกล่าว ทางกลุ่มรัตนภูมิภิญโญ ยังคงเป็นผู้ถือหุ้นใหญ่ในสัดส่วน 71.63%
สำหรับ San Ei-Gen F.F.I.,Inc เป็นบริษัทญี่ปุ่นผู้ชำนาญผลิตสีธรรมชาติ วัตถุเจือปนต่างๆ มีประสบการณ์มากว่า 160 ปี ซึ่งก่อนหน้านี้ถือหุ้น RBF อยู่ 15 ล้านหุ้น หรือคิดเป็น  0.75% เมื่อรวมกับจำนวนหุ้นใหม่ที่เข้าซื้อจากผู้ถือหุ้นรายใหญ่ทั้ง 2 รายของ RBF แล้ว จะถือหุ้นของ RBF รวมทั้งสิ้น 60 ล้านหุ้น หรือคิดเป็น 3%
ขณะที่แนวโน้มปี 2563 คาดว่ายอดขายของ RBF จะเติบโต 10-12% จากปี 2562 ซึ่งมีรายได้รวมอยู่ที่ 2,881.99 ล้านบาท ปัจจุบันลูกค้าของ RBF ได้ส่งคำสั่งซื้อเข้ามาอย่างต่อเนื่อง ทั้งในประเทศและต่างประเทศ อีกทั้งโรงงานในอินโดนีเซียกำลังเดินหน้าเพิ่มกำลังการผลิตสินค้าของ RBF ที่จำหน่ายในประเทศอินโดนีเซียอย่างมีประสิทธิภาพ
 